Civitas Fortissima tér

A Civitas Fortissima tér Balassagyarmat legjelentősebb tere a város központjában; a 2013-as térfelújítás után különösen kedvelt hellyé vált. A teret a Bercsényi, Bajcsy-Zsilinszky, Teleki, Szabó Lőrinc és Madách Imre utcák határolják, keresztülhúzódik rajta a Rákóczi fejedelem útja (mely korábban a 22-es főút része volt, de az elkerülő átadása óta már csak önkormányzati útnak minősül), illetve mellette található a legnagyobb helyi közpark, a Palóc liget. Története A Bajcsy-Zsilinszky és a Rákóczi Fejedelem út kereszteződésnél lévő tér az 1970-es évek előtt lakóházakkal voltak beépítve. 1973-ban kezdték el felszedni az útburkoló macskakövet, lebontani a lakóházakat, és egy új közteret létrehozni. Az ekkori rekonstrukció során a tér zöldfelületét teraszosan rendezték el és szökőkutat is alakítottak ki, ami az idő során eltűnt, ezért helyére 1988 és 2002 között a Palóc menyecske szobrot állították. A tér állapota folyamatosan romlott, 2000-re felmerült, hogy felújítsák. Ennek kezdéseként 2002-ben felavatták Párkányi Raab Péter Civitas Fortissima szobrát, a rekonstrukcióra azonban csak 2013-ban került sor. Ekkorra Balassagyarmat több, mint 1 milliárd forintot nyert a belváros funkcióbővítő fejlesztésére, amiből többek között a teret és az alatta lévő közműveket újították meg. A főtér terveit Eleőd Ákos készítette. Az alapkőletételre 2013. június 14-én került sor Medvácz Lajos polgármester, Balla Mihály országgyűlési képviselő és Völner Pál Nemzeti Fejlesztési Minisztérium infrastrukturális területért felelős államtitkár jelenlétében. Az átadásra 2013. december 14-én került sor, ekkor a polgármesteren és az országgyűlési képviselőn kívül Navracsics Tibor is jelen volt. A térrendezés során a város polgári kori hangulatát igyekeztek megidézni. A térre zenepavilon, padok, új kandeláberek, kerékpártárolók, napóra és 150 gömbjuhar került. Épületei Megyei Bíróság az egyetlen megyei intézmény, ami 1950 után a mai napig Balassagyarmaton működik. Az épületet 1912-ben eklektikus stílusban Hübner Jenő tervei alapján. Vármegyeháza (Civitas Fortissima tér 2.) Műemlék és történelmi emlékhely. Az 1935-ben átadott klasszicista épületet Kasselik Ferenc tervezte. A Vármegyeháza Nógrád vármegye központi épülete volt, amíg a megyeszékhely el nem került a városból, ezzel elvesztette eredeti funkcióját. Jánossy Képtár (Civitas Fortissima tér 5.) Magos Dezső által tervezett, 1912-ben átadott épületben eredetileg kaszinó működött, a kortárs műveket kiállító képtár csak 1991-ben kezdte meg itt a működését. A romló állapotú képtárat 2015-re felújították, és felvette Jánossy Ferenc festőművész nevét. Városháza (Rákóczi fejedelem útja 12.) Az új városháza megépítsére Wälder Gyula tervét fogadták el, amiben egy historizáló városháza szerepelt, de pénz hiányában Magos Dezső tervét valósították meg, ami a Magyar Királyi Szálló átalakítását tartalmazta. Az eklektikus épületet végül 1915-ben adták át. Angolkisasszonyok egykori zárdája (Civitas Fortissima tér 9.) Műemlék épület. Programok Zenepavilon koncertekTavasztól őszig együttesek adnak előadást a főtéren. Balassagyarmati termelői piacBalassagyarmaton minden pénteken 10 órától 16 óráig megnyitja a kapuit termelői piac a városháza előtti korzón. A piacon a környéki kis- és őstermelők mutathatják be helyben előállított késztermékeiket. Érdekességek II. Rákóczi Ferenc 1705-ben áthaladt a városon úton a szécsényi országgyűlésre, innen kapta a főutca a Rákóczi fejedelem útja nevet. I. Ferenc József városban tett látogatásakor a király tiszteletére, a Vármegyeháza elé építettek egy diadalívet, ám ezt a diadalívet később lebontották. Források Megyei Bíróság épülete - műemlékem.hu Városi képtár, volt Casino - műemlékem.hu Navracsics: Felpezsdítheti egész Balassagyarmatot Több mint egymilliárdból újul meg Balassagyarmat belvárosa